OBH 8593/1996.
az állampolgári jogok országgyűlési biztosának
jelentése
Előadó: dr. Garamvári Miklós

Az eljárás megindulása

A panaszos beadvánnyal fordult az állampolgári jogok országgyűlési biztosához. Beadványában sérelmezte, hogy a Művelődési és Közoktatási Minisztérium csökkentette illetőleg hosszabb távon meg kívánja vonni a kollégiumi férőhelyek bérletéhez nyújtott pénzügyi támogatását a Nagytétényi úti kollégiumtól. A panaszos tájékoztatást adott arról, hogy a kollégium esetleges bezárásával az ott elhelyezett hallgatók - lakhatásuk megoldatlansága okán - kilátástalan helyzetbe kerülnének.

Az ügyben a vizsgálatot 1996. december 12-én megindítottam. A vizsgálat megindításával egyidejűleg megkerestem a művelődési és közoktatási minisztert, tekintettel arra, hogy a rendelkezésemre álló információk alkotmányos visszásság fennállására engedtek következtetni. 

Az érintett alkotmányos jog

Az Országgyűlési Biztos eljárása során a következő alkotmányos jogokat vizsgálta az üggyel kapcsolatban:

A Magyar Köztársaság Alkotmányának 70/F. § (1) szerint a Magyar Köztársaság biztosítja az állampolgárok számára a művelődéshez való jogot. 
A (2) bekezdése rögzíti, hogy a Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

A művelődési és közoktatási miniszter megkeresésemre tájékoztatást adott arról, hogy az Művelődési és Közoktatási Minisztérium 1989. év óta nyújt támogatást ezer kollégiumi férőhely bérletéhez nyolc fővárosi felsőoktatási intézménynek az ERAVIS Rt. Nagytétényi úti épületében. A nyolc intézmény szálláshelyeire kettő, az ELTE és a BME köti meg minden évben a szerződést az ERAVIS Rt.-vel. Az 1995/96. tanévben a Művelődési és Közoktatási Minisztérium a teljes szerződött összeget, ÁFÁ-val együtt kb. 140 millió forintot kifizette, ahhoz az intézmények még a hallgatóktól beszedett térítési díjat sem tették hozzá.

A miniszter tájékoztatott továbbá arról, hogy a nyolcvankilenc felsőoktatási intézmény közül csupán tíz intézmény van abban a kivételezett helyzetben, hogy a Művelődési és Közoktatási Minisztérium a kollégiumi férőhelyei bérletéhez anyagi támogatást nyújt. A kollégiumok fenntartására fordítható összegek a felsőoktatási intézmények éves költségvetési előirányzatában szerepelnek. A Művelődési és Közoktatási Minisztériumnak nincs előirányzata kollégiumi bérlet támogatására, a támogatás összegét hét éven át más felsőoktatási előirányzatokból csoportosította át. A normatív finanszírozási rendszer ezt a továbbiakban nem teszi lehetővé.

A Művelődési és Közoktatási Minisztérium  a helyzet megoldására intézkedési tervet dolgozott ki.  E terv szerint az 1997. év -  átmeneti év. Lehetőség van a normatív finanszírozási rendszer esetleges korrekciója miatt, az egyedi elbírálás szerinti támogatás nyújtására. A Művelődési és Közoktatási Minisztérium a kollégiumi bérlet támogatását az intézményi költségvetés zökkenőmentes átalakítása érdekében az 1997. évi költségvetési tervében szerepelteti, a kötelezettségvállalás nagyságrendje az érintett intézményekkel folytatott tárgyalás eredményeként alakul ki. Hosszú távon - lehetőleg 1998-tól - lakhatási támogatási rendszert kívánnak bevezetni, amely a hallgatót és nem a férőhelyet támogatja.

Az Alkotmánybíróság 79/1995. (XII.21) AB határozatában elvi éllel szögezte le, hogy "(...) Az alkotmány 70/F. § (2) bekezdés rendelkezése állami kötelezettségként a képességei alapján mindenki számára hozzáférhető felsőfokú oktatás biztosítását és az oktatásban részesülők anyagi támogatásának kötelességét határozza meg. A felsőoktatáshoz való jogból és az államnak a felsőoktatási hallgatók anyagi támogatására vonatkozó alkotmányos kötelezettségéből azonban nem következik alanyi jogosultság meghatározott támogatási formákra (...)" 

Mindezek alapján a panasz vizsgálata során megállapítottam, hogy az országgyűlési biztos fellépését igénylő alkotmányos jogsértés nem történt.

Budapest, 1997. február 26.

									Gönczöl Katalin